Finalmente, pétame referime a un analís políticu posible qu'a min, la verdá, dame un poco de voltura. Consiste en  dicir que les amenaces a Fernández de Castro nun hai que les apoyar pero que son normales o naturales por aciu de la situación de desaniciu cultural, llingüísticu, económicu ya identitariu que carez Asturies. Los qu'unvien anónimos a esti home, los probes, son bobos y nun saben reaccionar meyor a esa situación -que ye real, sí, y que yo mesmu tengo denunciao modestamente en dellos escritos-. Los comportamientos d'esos puntos son como efeutos mecánicos d'una coxuntura sociopolítica perronera que los causa. Son  cuasi boles de billar emburriaes por otres boles de billar nes que ta pintada la cara de los responsables de la llaceria asturiana. Poro, estos responsables han saber que, si nun envereden, van tener qu'atenese a les consecuencies y sufrir los efeutos -seique un aquello violentos, vaya por Dios- de les causes qu'ellos mesmos entamaron.